### 2013.gada \_\_\_.\_\_\_\_\_\_\_\_\_ Noteikumi Nr.

Rīgā (prot. Nr. §)

### Noteikumi par pašvaldību finanšu izlīdzināšanas fonda ieņēmumiem

**un to sadales kārtību 2014.gadā**

 Izdoti saskaņā ar likuma

 „Par pašvaldību finanšu

 izlīdzināšanu” 5.panta otro daļu

1. Noteikumi nosaka pašvaldību finanšu izlīdzināšanu – kārtību, kādā pašvaldības veic iemaksas pašvaldību finanšu izlīdzināšanas fondā (turpmāk – izlīdzināšanas fonds) un kādā no izlīdzināšanas fonda tiek izmaksāta dotācija, kā arī iemaksu un dotācijas apjomu, pamatojoties uz iedzīvotāju skaitu, iedzīvotāju ienākuma nodokļa prognozi, nekustamā īpašuma nodokļa prognozi un finanšu nepieciešamību katrā pašvaldībā.

2. Saskaņā ar pašvaldību finanšu izlīdzināšanas aprēķinu 2014.gadā izlīdzināšanas fonda ieņēmumi plānoti 112 566 266 *euro* apmērā, un tos veido:

2.1. dotācija izlīdzināšanas fondā no valsts budžeta – 12 086 742 *euro*;

2.2. pašvaldību iemaksas izlīdzināšanas fondā – 100 479 524 *euro* (1.pielikums).

3. Izlīdzināšanas fonda izdevumi plānoti 112 566 266 *euro* apmērā, un tos veido dotācijas pašvaldībām (2. pielikums).

4. Pašvaldību finanšu izlīdzināšanas aprēķina vajadzībām nosaka vērtēto ieņēmumu prognozi (iedzīvotāju ienākuma nodokļa, nekustamā īpašuma nodokļa par ēkām, nekustamā īpašuma nodokļa par zemi, nekustamā īpašuma nodokļa par inženierbūvēm un nekustamā īpašuma nodokļa par mājokļiem prognoze) sadalījumā pa pašvaldībām (3.pielikums).

5. Lai aprēķinātu pašvaldības finanšu nepieciešamību, ņem vērā pašvaldības teritorijā dzīvojošo iedzīvotāju skaitu un struktūru (4.pielikums).

6. Pašvaldības (izņemot šo noteikumu 8.punktā minētās pašvaldības) iemaksas izlīdzināšanas fondā veic ar Valsts kases starpniecību atbilstoši šo noteikumu 1.pielikumā minētajam procentam no iedzīvotāju ienākuma nodokļa faktiski saņemtās daļas.

7. Valsts kase attiecīgās summas ietur no iedzīvotāju ienākuma nodokļa ieņēmumu budžeta sadales konta atbilstoši nodokļa ieņēmumu izpildei šo noteikumu 1.pielikumā minēto iemaksu procentu apmērā. Iemaksas izlīdzināšanas fondā pārskaita atbilstoši iedzīvotāju ienākuma nodokļa sadalei.

8. Pašvaldības, ar kurām Finanšu ministrija ir noslēgusi līgumu par iedzīvotāju ienākuma nodokļa īpašu maksāšanas un uzskaites kārtību, iemaksas izlīdzināšanas fondā veic patstāvīgi (bez Valsts kases starpniecības) divas reizes mēnesī, bet ne vēlāk kā līdz attiecīgā mēneša desmitajam un divdesmitajam datumam atbilstoši šo noteikumu 1.pielikumā minētajam procentam no iedzīvotāju ienākuma nodokļa ieņēmumu faktiskās izpildes.

9. Šo noteikumu 8.punktā minētās pašvaldības 2014.gada decembrī uzkrāto un nepārskaitīto iemaksu, kas iekasēta no iedzīvotāju ienākuma nodokļa ieņēmumiem par periodu no pēdējās iemaksu veikšanas dienas, izlīdzināšanas fondā veic 2015.gada 6.janvārī.

10. Ja iemaksas izlīdzināšanas fondā nav veiktas saskaņā ar šo noteikumu 8.punktu, mēneša laikā tiek izbeigts līgums par iedzīvotāju ienākuma nodokļa īpašu maksāšanas un uzskaites kārtību un tiek piemērota vispārējā iedzīvotāju ienākuma nodokļa sadales kārtība.

11. Valsts budžeta dotāciju izlīdzināšanas fondā ieskaita likumā „Par valsts budžetu 2014.gadam” noteiktajā apmērā saskaņā ar Finanšu ministrijas apstiprinātu finansēšanas plānu.

12. Valsts kase dotāciju no izlīdzināšanas fonda pašvaldībām izmaksā divas reizes mēnesī no kopējiem izlīdzināšanas fonda izdevumiem, bet ne vēlāk kā līdz attiecīgā mēneša piecpadsmitajam un divdesmit piektajam datumam.

13. Valsts kase uzkrāto (uz 2014.gada beigām) dotāciju no izlīdzināšanas fonda izmaksā ne vēlāk kā triju darba dienu laikā pēc uzkrāto iemaksu saņemšanas atbilstoši šo noteikumu 9.punktam.

14. Noteikumi stājas spēkā 2014.gada 1.janvārī.

Ministru prezidents V.Dombrovskis

Finanšu ministrs A.Vilks

02.12.2013. 10:45

471

Runkovska 67095604

inese.runkovska@fm.gov.lv